
	«Τα Γαλήνια Νερά της Ναυπάκτου»
της Maria Grazia Siliato
στο Σπίτι της Κύπρου

Τη Δευτέρα 27 Ιανουαρίου 2020 και ώρα 19:00 το Σπίτι της Κύπρου και οι Πανεπιστημιακές Εκδόσεις Κύπρου  θα παρουσιάσουν, στο Σπίτι της Κύπρου (Ξενοφώντος 2Α Σύνταγμα), το βιβλίο της συγγραφέως Maria Grazia Siliato, «Τα Γαλήνια Νερά της Ναυπάκτου» σε μετάφραση Ειρήνης και Κατερίνας Παπαδάκη.
Για το βιβλίο θα μιλήσουν ο Επίτιμος Πρόξενος της Κυπριακής Δημοκρατίας στο Μιλάνο και Λομβαρδία κ. Ιωάννης Τζήρος, η Επίκουρη Καθηγήτρια Τμήματος Βυζαντινών και Νεοελληνικών Σπουδών Πανεπιστημίου Κύπρου κα Ειρήνη Παπαδάκη και η Αρχαιολόγος και Ιστορικός Τέχνης κα Άννα Μαραγκού. 

Η ιστορία του βιβλίου βιώθηκε, τετρακόσια σαράντα επτά χρόνια πριν, στο νησί της Κύπρου και στον κόλπο της Ναυπάκτου, στην Ανατολική Μεσόγειο.  Ημέρες εξαίσιας ευτυχίας κι άλλης αβάσταχτης σκληρότητας. Μια από τις δριμύτερες πολιορκίες της δεύτερης χιλιετίας και η πιο σπουδαία ναυμαχία που διεξήχθη ποτέ σ’ εκείνη τη θάλασσα.  Κι όμως, για τα γεγονότα αυτά πολύ λίγα μας έχουν γίνει γνωστά. Το συνειδητοποιήσαμε σταδιακά, ερευνώντας εγκαταλελειμμένα ερείπια και σκονισμένα χαρτιά: στη Βενετία, το Βατικανό, τα Σιμάνκας, τη Γένοβα, την Κωνσταντινούπολη, τη Λευκωσία, την Αμμόχωστο, τη Νάπολη, τη Βαρκελώνη, τη Σεβίλλη και δεκάδες άλλες τοποθεσίες σε μικρές πόλεις, μέγαρα τοπικών αρχόντων, μοναστήρια.  Πολλοί από όσους έζησαν εκείνες τις μέρες – ναυτικοί, γιατροί, μοναχοί, καρδινάλιοι, πρέσβεις, ηγεμόνες, βεζίρηδες και πασάδες, κουρσάροι, σουλτάνοι, μισθοφόροι, σκλάβοι, αλλά και γυναίκες, από τους θρόνους ως τα χαρέμια, τα μοναστήρια, τα καπηλειά, δεμένες ανέλπιδα στη μοίρα τους – ξόρκιζαν τον φόβο τους γράφοντας όσα είχαν δει και υποστεί.  Αλλά οι συχνά φρικτές μαρτυρίες τους κατηγορούσαν κι ενοχλούσαν πολλούς. Έτσι, ενώ τα υλικά ερείπια καταδικάστηκαν σε σιωπηλή καταστροφή, μεγάλο μέρος όσων γράφτηκαν θάφτηκε στα αρχεία.  Σήμερα αυτή η ιστορία – αν και γραμμένη ως δημιουργική αφήγηση – αναδύεται στην επιφάνεια αποκλειστικά από εκείνες τις αδύναμες πνιγμένες φωνές. Κι όποιος διαβάζει μπορεί να είναι βέβαιος πως δεν υπάρχει τίποτα, σε αυτές τις σελίδες, που να αποτελεί προϊόν μυθοπλασίας.

----------------------------------------------------------------------------
Γόνος οικογένειας με ιταλικές και γερμανο-ελβετικές ρίζες, η Maria Grazia Siliato (1926-2018) αγάπησε την Κύπρο και την Ελλάδα από τα νεανικά́ της χρόνια. Τα νεανικά της βιώματα από το νησί της Αφροδίτης μετουσιώθηκαν δημιουργικά́ στο πρώτο της ιστορικό́ μυθιστόρημα, το οποίο εξέδωσε ήδη πριν κλείσει τα 20 της χρόνια με θέμα το βενετοτουρκικό πόλεμο στην Κύπρο. Πολύ αργότερα, μετά από́ σπουδές ιστορίας και αρχαιολογίας στο Πανεπιστήμιο του Freiburg, ερευνητικά́ ταξίδια, ανασκαφικές εμπειρίες, αρχειακές μελέτες, ερευνητικές δημοσιεύσεις και πειραματισμούς στη δημιουργική γραφή, έδωσε πλέον το 2015, σε ώριμη ηλικία, το τελευταίο της αριστούργημα: «Il Sangue de Lepanto» (Rizzoli 2015). Το βιβλίο αποτελεί λογοτεχνική αναδιήγηση του βενετοτουρκικού πολέμου που οδήγησε στην οθωμανική κατάληψη της Κύπρου και στη νίκη της χριστιανοσύνης στη ναυμαχία της Ναυπάκτου. Την ελληνική μετάφραση η συγγραφέας επέλεξε να τιτλοφορήσει «Τα γαλήνια νερά της Ναυπάκτου» και να την εμπιστευτεί για έκδοση στο Πανεπιστήμιο Κύπρου. To βιβλίο κυκλοφόρησε το 2018 από τις Πανεπιστημιακές Εκδόσεις Κύπρου και είναι πλέον διαθέσιμο στο ελληνόγλωσσο κοινό. Για την αγάπη της συγγραφέως για την Κύπρο, η Αμμόχωστος την ανακήρυξε σε επίτιμη δημότισσα της πόλης.

